РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број: 06-2/21-17

8. фебруар 2017. године

Б е о г р а д

З А П И С Н И К

10. СЕДНИЦЕ ОДБОРА ЗА ПОЉОПРИВРЕДУ, ШУМАРСТВО

И ВОДОПРИВРЕДУ, ОДРЖАНЕ 7. ФЕБРУАРА 2017. ГОДИНЕ

Седница је почела у 11,10 часова.

 Седници је председавао Маријан Ристичевић, председник Одбора.

Седници су присуствовали чланови Одбора: Верољуб Матић, Тијана Давидовац, Жарко Богатиновић, Милија Милетић, Марко Гавриловић, Радован Јанчић, Арпад Фремонд, Марјана Мараш, Нада Лазић, мр Марко Миленковић, проф. др Миладин Шеварлић и Ненад Божић, као и Звонимир Ђокић (заменик Јасмине Обрадовић), Горан Богдановић (заменик Мирослава Алексића) и Драган Јовановић, заменици чланова Одбора.

 Седници нису присуствовали чланови Одбора: Јасмина Обрадовић, Мирослав Алексић и Горан Јешић.

Седници су присуствовали представници Министарства пољопривреде и заштите животне средине: Велимир Станојевић, државни секретар и Жарко Радат, директор Управе за аграрна плаћања, као и представници средстава јавног информисања.

Председник Одбора, Маријан Ристичевић прекинуо је седницу ради обраћањa народним посланицима, председника Парламента Мадагаскара Њ.Е. господина Жан Макса Ракотомамонђија, у Дому Народне скупштине, у Малој сали.

Седница је прекинута у 11,15 часова.

Седница је настављена у 11,35 часова.

У наставку седнице, Одбор већином гласова (4 за, 11 није гласало) није прихватио предлог Ненада Божића за допуну дневног реда, који је затражио информацију о стању на рекама након леденог таласа који је захватио Србију. Маријан Ристичевић предложио је да представници Министарства припреме информацију о стању на залеђеним рекама за неку од наредних седница.

Проф. др Миладин Шеварлић указао је на проблем малих пољопривредника и њихове неизмирене обавезе по основу ПИО осигурања. Маријан Ристичевић сложио се да се о поменутом проблему разматра на некој од наредних седница.

Одбор је већином гласова (14 за, 2 није гласало) усвојио следећи

**Д н е в н и р е д**

1. Разматрање Информације о раду Министарства пољопривреде и заштите животне средине у делу пољопривреде, за период од 1. септембра до 31. децембра 2016. године;
2. Разно.

Прва тачка дневног реда **– Разматрање Информације о раду Министарства пољопривреде и заштите животне средине у делу пољопривреде, за период од 1. септембра до 31. децембра 2016. године**

У уводним напоменама,Велимир Станојевић истакао је да је у датом периоду Народна скупштина усвојила три закона из области пољопривреде, чијом применом ће се омогућити значајне олакшице пољопривредним произвођачима, пре свега за коришћење средстава из претприступних фондова у овој области. Усвајањем буџета Републике Србије за 2017. годину, предвиђено је 8,11% више средстава за пољопривреду него у претходној години. Од 44 милијарде динара, колико износи овогодишњи буџет Министарства, 86% средстава је предвиђено за субвенције и капиталне издатке пољопривредних произвођача. Уредбом Владе Републике Србије о расподели подстицаја у пољопривреди и руралном развоју за 2017. годину, поред постојећих мера, уведене су и нове мере у виду куповине воћарских и виноградарских трактора као и старт-ап подршка за младе пољопривреднике, којом ће се омогућити да, под веома повољним условима, млади пољопривредни произвођачи искористе државне субвенције.

Жарко Радат истакао је да у Војводини сточари остварују право на субвенцију зато што њихова грла добијају РБ број, док у остатку Србије не постоји та могућност, што је проблем института који се баве матичењем.

У дискусији су учествовали народни посланици: Маријан Ристичевић, Милија Милетић, Арпад Фремонд, проф. др Миладин Шеварлић, Драган Јовановић, Ненад Божић и Верољуб Матић.

Одбор је већином гласова (11 за, 2 није гласало), а на основу члана 229. став 4. Пословника Народне скупштине закључио да поднесе Народној скупштини следећи

 И з в е ш т а ј

Сагласно члану 229. Пословника Народне скупштине, Одбор за пољопривреду, шумарство и водопривреду размотрио је Информацију о раду Министарства пољопривреде и заштите животне средине у делу пољопривреде, за период од 1. септембра до 31. децембра 2016. године и одлучио да је прихвати.

Друга тачка дневног реда – **Разно**

Под тачком разно, проф. др Миладин Шеварлић предложио је да се малим пољопривредним произвођачима омогући регрес за дизел гориво, односно да се ослободе плаћања акциза за одређену количину горива по хектару. Маријан Ристичевић се сложио са овом иницијативом, с тим што је нагласио да регресирање горива подразумева одговарајућу контролу због могућности бројних злоупотреба.

Седница је закључена у 13,30 часова.

 Саставни део овог записника чини обрађени тонски снимак седнице Одбора.

 СЕКРЕТАР ПРЕДСЕДНИК

 Бранка Златовић Маријан Ристичевић